Toscanan yö
Toscanan yö,
 yö ylängöillä suven Settignanon,
 kun tähtikupu lämmin yllä maan on
 ja ympärillä vuorten tumma vyö –
 Toscanan kuuma yö,
 kun nuorukaiset luuttujansa lyö,
 tuhannet tuliperhot liidollaan on –
 kaikk’ unta vaan on..

 Nyt nousee kuu,
 sen helmiäinen verhoo Settignanon..
 Muut laulut kaikki käyneet uinumaan on,
 soi kaihoaan vain satakielen suu..
 Kaikk’ aistit hullaantuu –
 kuun alla kukkii ruusu, öljypuu,
 yön tuuli juovuttava tuoksussaan on –
 kaikk’ unta vaan on..

 En unta saa
 vain ihmettelen yötä Settignanon,
 vain kummastelen, kuinka milloinkaan on
 maan päälle luotukaan näin hurmaavaa..
 Toscanan taikamaa –
 Firenze laaksossansa leimuaa.
 siniset viinivuoret sivuillaan on –
 kaikk’ unta vaan on..